שרה אלפרת'

שרה קלי אלפרת' (באנגלית: Sarah Kelly Elfreth; נולדה ב-9 בספטמבר 1988) היא פוליטיקאית אמריקאית המכהנת כחברת בית הנבחרים של ארצות הברית מטעם מחוז הקונגרס השלישי של מדינת מרילנד. בשנים 2019–2025 הייתה חברת הסנאט של מרילנד מטעם מחוז הבחירה ה-30, בו שוכנת בירת המדינה אנאפוליס. היא חברת המפלגה הדמוקרטית.

 תחילת דרכה 
 ראשית חייה 
אלפרת' נולדה וגדלה בעיר ברינגטון שבניו ג'רזי, שם אביה החורג עבד כמהנדס קטר ואמה עבדה כקצינת מבחן. סבה שירת במלחמת קוריאה ובמלחמת וייטנאם, ולאחר מכן סבל מהפרעת דחק פוסט-טראומטית. אלפרת' ממוצא אנגלי ושארית בשרו של ג'רמיה אלפרת', שעל שמו נקראה "סמטת אלפרת'"  בפילדלפיה.

אלפרת השלימה את לימודיה התיכוניים בתיכון הדון הייטס בשנת 2006, ולמדה באוניברסיטת טואוסון על-בסיס מלגה. במהלך לימודיה שימשה כעוזרת אב-בית (Resident Assistant), כתבה תזה על איך השתתפותם סטודנטים במועצות ממשל תורמת לשיפור יעילותם, וקיבלה תואר ראשון במדע המדינה בשנת 2010. בשנת 2012 השלימה לימודי תואר שני במדיניות ציבורית באוניברסיטת ג'ונס הופקינס, שם עבדה כעוזרת מחקר במשרד לממשל ויחסי קהילה בין השנים 2010–2012. מאז 2019 היא מלמדת כמרצה מן החוץ במכללת הכבוד של אוניברסיטת טואוסון.

 תחילת דרכה הציבורית 
אלפרת' החלה לעסוק בפוליטיקה במהלך לימודיה באוניברסיטת טואוסון, כאשר הצטרפה להתאחדות הסטודנטים והחלה לנסוע לאנאפוליס לשם פעולות שדלנות בבית המחוקקים של מרילנד. היא גם עבדה כמתמחת קיץ בלשכתו של חבר הסנאט של מרילנד ג'יימס רוסאפפה. בשנת 2009 מינה אותה מושל מרילנד מרטין אומאלי לנציגת הסטודנטים במועצת הנגידים של מערכת האוניברסיטאות המרילנד.

אלפרת' לא עסקה בפוליטיקה ציבורית עד שנת הלימודים האחרונה שלה בטאוסון, או אז שמעה נאום שנשאה מושלת ורמונט לשעבר מדלן קונין והדבר עורר בה השראה. היא עבדה זמן קצר במשרדו של מצליף הסיעה הדמוקרטית בבית הנבחרים האמריקאי סטני הוייר, לפני שמונתה למנהלת ענייני ממשל באקווריום הלאומי של בולטימור. לאחר שעברה להתגורר באנאפוליס, החלה אלפרת' לפעול בפוליטיקה המקומית, והצטרפה לאגודת תושבי רובע 1 ולמועדון הדמוקרטי של מחוז הבחירה ה-30, וכן התנדבה בקמפיינים פוליטיים של נבחרי ציבור דמוקרטים מקומיים.

 בסנאט של מרילנד 
ממוזער|אלפרת' במהלך כהונתה בסנאט המדינתי, 2023
ביוני 2017 הכריזה אלפרת' על התמודדותה לסנאט של מרילנד, במטרה לרשת את מקומו של הסנאטור ג'ון אסטל, שפרש מהסנאט והתמודד לראשות עיריית אנאפוליס. במהלך הבחירות המקדימות במפלגה הדמוקרטית התמודדה אלפרת' ברשימה משותפת עם יו"ר בית הנבחרים של מרילנד מייקל א. בוש, אותו תיארה מאוחר יותר כ"מנטור הפוליטי" שלה. אלפרת' נבחרה לסנאט של מרילנד עם 53.8% מהקולות, לאחר שגברה על חבר בית הנבחרים המדינתי לשעבר רון ג'ורג'.

אלפרת' הושבעה לתפקידה בסנאט של מרילנד ב-9 בינואר 2019. במהלך כהונתה הייתה האישה הצעירה ביותר ששירתה אי פעם בסנאט של מרילנד. אלפרת הייתה חברה בוועדת התקציב והמיסוי – ובמסגרת זו הייתה יושבת הראש של ועדת המשנה לענייני פנסיות וביטחון ציבורי, תחבורה וסביבה, וכן חברה בוועדת המשנה לתקציב ההון — ועמדה בראש הוועדה המשותפת לענייני מפרץ צ'ספיק ולאזורי החוף האטלנטיים הרגישים, ובראש ועדת המשנה המשותפת לשטחי תוכנית "מרחב פתוח" ולשימור קרקעות חקלאיות. בכהונתה העבירה 84 חוקים, יותר מכל מחוקק אחר באותה תקופה.

בבחירות לנשיאות ארצות הברית 2020 ובבחירות הנשיאותיות ב-2024 הייתה אלפרת' צירה מטעם מרילנד בוועידות הדמוקרטית הלאומיות.

בשנת 2022 כיהנה אלפרת' כיושבת ראש המועצה המבצעת של מפרץ צ'ספיק . במסגרת תפקידה זה, פעלה לגיוס תמיכת חברי האספה הכללית של פנסילבניה  בחקיקה שנועדה להקצות לניקוי חקלאי חלק מכספי הסיוע שניתנו למדינה בעקבות מגפת הקורונה.

ב-2 בינואר 2025, לקראת השבעתה לתפקידה החדש בקונגרס, התפטרה אלפרת' מכהונתה בסנאט המדינתי. מחליפתה, חברת בית הנבחרים המדינתי שנקה הנסון, נבחרה על ידי הוועדה המרכזית הדמוקרטית של מחוז אן ארנדל ב-4 בינואר 2025, ומונתה למשרה על ידי מושל מרילנד וס מור ימים אחדים לאחר מכן.

 בבית הנבחרים של ארצות הברית 
 בחירות 2024 
ב-4 בנובמבר 2023 הכריזה אלפרת' על התמודדותה לבית הנבחרים של ארצות הברית במחוז הקונגרס השלישי של מרילנד. נציג המחוז ג'ון סארביינז הודיע על פרישתו מהחיים הפוליטיים שבוע קודם לכן. במהלך הבחירות המקדימות במפלגה הדמוקרטית, שהתפתחו למירוץ תלת-ראשי בין אלפרת', הסנאטור המדינתי קלרנס לאם ושוטר משטרת הקפיטול לשעבר הארי דאן, התמקדה אלפרת בנושאים סביבתיים; בזכויות להפלה ובמערכת הבריאות; וזכתה לתמיכתם של הסנאטורים ברברה מיקולסקי ובן קרדין, וכן של מחוקקים אחדים ממחוז אן ארנדל.

ב-14 במאי 2024 נבחרה אלפרת' למועמדת המפלגה הדמוקרטית. כחצי שנה אחר כך, ב-5 בנובמבר אותה שנה, גברה על מועמד המפלגה הרפובליקנית רוב שטיינברגר, ונבחרה לבית הנבחרים האמריקאי. היא האישה הצעירה ביותר שנבחרה אי פעם לבית הנבחרים של ארצות הברית מטעם מרילנד. היא ואפריל מקליין דילייני הן הנשים הראשונות שמייצגות את מרילנד בבית הנבחרים מאז 2016, אז פרשה דונה אדוארדס כדי להתמודד אל הסנאט של ארצות הברית.

 כהונתה 
אלפרת הושבעה לתפקידה עם התכנסות הקונגרס ה-119 של ארצות הברית ב-3 בינואר 2025. לפני התכנסות הקונגרס התמודדה אלפרת' ללא הצלחה על תפקיד נציגת המחוקקים הטריים בהנהגה הסיעה הדמוקרטית, והגיעה למקום השני במירוץ תלת-ראשי שכלל את עמיתותיה לוז ריוואס מקליפורניה ואמילי רנדל מוושינגטון.

 קישורים חיצוניים 





 הערות שוליים 

קטגוריה:אמריקאים ילידי ניו ג'רזי
קטגוריה:בוגרי אוניברסיטת טואוסון
קטגוריה:בוגרות אוניברסיטת ג'ונס הופקינס
קטגוריה:חברי האספה הכללית של מרילנד
קטגוריה:חברי בית הנבחרים של ארצות הברית ממרילנד
קטגוריה:חברי בית הנבחרים של ארצות הברית מטעם המפלגה הדמוקרטית
קטגוריה:חברי הקונגרס ה-119 של ארצות הברית
קטגוריה:אמריקאיות שנולדו ב-1988